PTTGC ออกหุ้นกู้ 1 หมื่นลบ.อายุ 5 ปี ชูดอกเบี้ย 2.9% เปิดขายผู้สูงวัยก่อน 14-21 ส.ค.นี้
PTTGC ออกหุ้นกู้ 1 หมื่นลบ.อายุ 5 ปี ชูดอกเบี้ย 2.9% เปิดขายผู้สูงวัยก่อน 14-21 ส.ค.นี้
PTTGC ออกหุ้นกู้ 1 หมื่นลบ.อายุ 5 ปี ชูดอกเบี้ย 2.9% เปิดขายผู้สูงวัยก่อน 14-21 ส.ค.นี้
23 ก.ค. 2562

นางสาวดวงกมล เศรษฐธนัง รองกรรมการผู้จัดการใหญ่ สายงานการเงินและบัญชี บริษัท พีทีที โกลบอล เคมิคอล จำกัด (มหาชน) หรือ PTTGC เปิดเผยว่า บริษัทอยู่ระหว่างเตรียมการออกและเสนอขายหุ้นกู้ต่อผู้ลงทุนทั่วไป (Public Offering) เพื่อขยายฐานผู้ลงทุนและเสริมสร้างฐานผู้ถือหุ้นกู้รายย่อยของ GC ซึ่งจะเปิดโอกาสให้กลุ่มผู้สูงอายุมีสิทธิจองซื้อก่อน เพื่อเป็นทางเลือกในการลงทุนที่มั่นคงยามเกษียณ
ทั้งนี้หุ้นกู้ของบริษัท ครั้งที่ 1/2562 ครบกำหนดไถ่ถอนปี พ.ศ. 2567 ซึ่งผู้ออกหุ้นกู้มีสิทธิไถ่ถอนหุ้นกู้ก่อนครบกำหนดไถ่ถอน มีอายุ 5 ปี อัตราดอกเบี้ยคงที่ 2.90% ต่อปี กำหนดชำระดอกเบี้ยทุกๆ 6 เดือนตลอดอายุของหุ้นกู้ มูลค่าที่เสนอขายรวมทั้งสิ้นไม่เกิน 10,000 ล้านบาท คาดว่าจะเปิดจองซื้อช่วงวันที่ 14-16 ส.ค.62 สำหรับผู้ลงทุนทั่วไปซึ่งเป็นผู้สูงอายุ (เกิดก่อนวันที่ 1 ม.ค.03)
ขณะที่ช่วงวันที่ 19-21 ส.ค.62 สำหรับผู้ลงทุนทั่วไป มูลค่าจองซื้อขั้นต่ำ 100,000 บาท และจองซื้อเป็นทวีคูณครั้งละ 100,000 บาท ผ่านสาขาของธนาคารผู้จัดการการจัดจำหน่ายหุ้นกู้ 5 แห่ง ซึ่งได้แก่ ธนาคารกรุงเทพ ธนาคารกรุงไทย ธนาคารกรุงศรีอยุธยา ธนาคารกสิกรไทย และธนาคารไทยพาณิชย์
ทั้งนี้ หุ้นกู้ของ PTTGC ได้รับการจัดอันดับจากฟิทช์ เรทติ้งส์ที่ AA+(tha) เมื่อวันที่ 30 มิ.ย.62 โดยบริษัทจะนำเงินที่ได้จากการออกหุ้นกู้ครั้งนี้เพื่อใช้ชำระคืนหนี้สินที่จะครบกำหนด และ/หรือ เป็นเงินทุนในการขยายธุรกิจ และ/หรือ ใช้เป็นเงินทุนหมุนเวียนทั่วไป โดย ณ ขณะนี้บริษัทอยู่ระหว่างการยื่นแบบแสดงรายการข้อมูลและร่างหนังสือชี้ชวนกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)